Démocratie libérale

Démocratie Libérale (france, en Esperanto "demokratio liberala", mallonge DL) estis franca politika partio kiu pledis por konservativa liberalismo kaj estis gvidita fare de la politikisto Alain Madelin. La partio ekestis dum la jaro 1997 kaj daŭrigis la laboron de la antaŭa Respublikana Partio, kiu estis la liberala branĉo de la Union pour la Démocratie Française ("Unio por la Demokratio de Francio", mallonge UDF).

La partio dum la jaro 1998 distanciĝis de la UDF kaj iĝis sendependa. La kialo de tiu distanciĝo estis la elekto de kvar prezidentoj de regionaj konsilioj el la vicoj de la partio UDF kun subteno de la voĉoj de la elektitoj de la dekstre ekstremisma Nacia Fronto. Tiun subtenon la liberaluloj kondamnis.

Dum la prezidentaj balotoj de la jaro 2002, Alain Madelin ricevis nur 3.91% de la voĉoj. La 2-an de septembro 2002 la DL unuiĝis kun la partio Rassemblement pour la République kaj la plej multaj membroj de la UDF, por fondi "Union por Prezidenta Plimulto", kiu post mallonga tempo estis renomita "Unio por Popola Movado" aŭ france Union pour un mouvement populaire (UMP).

Kategorio:Politikaj partioj de Francio
Kategorio:Liberalaj partioj
Kategorio:Konservativaj partioj
Kategorio:Politikaj partioj fonditaj en 1997
Kategorio:Politikaj partioj malfonditaj en 2002